Gedagte vir die dag: God is die enigste GodPsalm 135:5 – Dit staan soos ŉ paal bo water: die Here is ŉ groot God, groter as alle ander gode. Baie keer hoor ŉ mens van plante of diere wat besig is om uit te sterf. Die renoster is ŉ goeie voorbeeld daarvan. Gereeld hoor ŉ mens statistiek van hoeveel renosters daar ŉ klompie jaar gelede was en vandag is slegs ŉ klein persentasie daarvan oor. Dit is die geval met baie soorte diere en plante. Ek is egter nie bewus van enige soort plant of dier waarvan daar net een is nie. Met God, die Vader van Jesus, is dit egter wel die geval. Hy is die enigste God. Daar is niemand soos Hy nie. Hy is alleen die Almagtige. Hy alleen vergewe sondes. Hy alleen is volmaak liefde. Hy alleen is die Een wat sy Seun gestuur het vir die verlossing en vrymaking van mense. Daar is niemand soos Hy nie. Hy is die enigste ware God. Ja, Hy is God. Daar is vele godsdienste in die wêreld met vele gode wat aanbid word. Dink maar aan die Boeddhabeelde en die verskillende dooie beelde wat die Hindoes aanbid. Ons God, die Vader van Jesus Christus, is egter die enigste ware God. ŉ Verhouding met Hom vorm die middelpunt van die Christelike godsdiens. Om Hom te ken oortref alles in waarde. Is jy in ŉ verhouding met die enigste lewende God? Met watter volkome gerustheid kan ons tog onsself toevertrou in die hande van Hom wat die heelal in stand hou. – Paul Friederich Richter Gebed: Here, ek eer U as die enigste ware en lewende God. Dankie dat U Jesus gestuur het sodat ek U my Vader kan noem. Bron: Christelike Uitgewersmaatskappy